Helle Thorning-Schmidt (S), 2014-06-03:
Jeg ved ikke, hvem det er, der snyder vælgerne i øjeblikket.
Der er meget, man kunne sige; jeg vil undlade at gøre det.
Det er fair nok, at man har en politik, hvor hver eneste ledige krone skal bruges til skattelettelser.
Det, der så ikke er fair nok, er, at man ikke vil fortælle vælgerne, hvordan de skattelettelser åbenbart skal tilrettelægges, og hvem der skal have skattelettelserne; det har man jo også undladt at gøre, og det er heller ikke fair, at man ikke vil fortælle præcis, hvordan en sådan nulvækst skal udmøntes.
Det, som man jo skal forstå, er, at det at have nulvækst i de næste 5-6 år, vil være helt usædvanligt i historisk sammenhæng i Danmark, og derfor skylder Venstre svar på, hvordan det konkret skal udmøntes.
Hvad er det for en velfærd, vi ikke længere skal have?
Hvad er det for nogen ansatte, der ikke længere skal være der?
Venstre skylder et svar.
Jeg vil gerne igen understrege, for jeg kan høre, at hr. Lars Løkke Rasmussen har trang til ligesom at forvanske mine synspunkter, at 3 mia. kr. ikke er guld og grønne skove i den offentlige sektor.
Det er en beskeden vækst i den offentlige sektor.
Der har været masser af år, hvor man har set en meget større stigning i væksten i den offentlige sektor.
Det er en beskeden vækst i den offentlige sektor.
Hr. Kristian Thulesen Dahl ynder jo at sige, at der ikke bliver svaret på spørgsmålene.
Men han spurgte mig, om jeg mener, at vi skal mene det samme som de britiske konservative, og det svarede jeg rent faktisk på.
Jeg kan også gå lidt videre med den debat, der har været om europaparlamentsvalget.
Som jeg konstaterer det, viser både patentafstemningen, som Dansk Folkeparti jo tabte, og valget til Europa-Parlamentet, at et stort flertal af vælgerne rent faktisk tror på, at Danmark kan have mest indflydelse ved at være positivt og aktivt med i EU.
60 pct. af danskerne går op og stemmer for patentdomstolen, og mange går op og stemmer på EU-positive partier.
Hvad betyder det?
At danskerne er ukritiske over for alt, hvad der foregår i EU?
Nej, det er de ikke.
Det er jeg heller ikke selv.
Der er da masser af beslutninger i EU, som jeg ikke nødvendigvis er enig i, men det betyder, at vi har en grundlæggende holdning om, at den måde, vi bedst kan påvirke os selv på, er ved at blande os i EU.
Det står Dansk Folkeparti frit for ikke at mene det, men det, der er opgaven for os politikere, er da at have samme respekt for alle, der har stemt til europaparlamentsvalget.
Det er jo ikke sådan, at nogle stemmer er mere værd end andre.
Min opfattelse er, at det, vi skal gøre for dem, der er skeptiske, og dem, der tror på EU, er at skabe resultater i EU.
Jeg tror, det er langt vigtigere, at vi skaber resultater i form af lavere ungdomsarbejdsløshed, bedre miljøkrav, en mere samlet holdning til krisen i Ukraine.
Det er resultater, der tæller.
Jeg ved godt, at Dansk Folkeparti gerne vil diskutere alt muligt andet og gøre os alle sammen til EU-positive personer, som aldrig kan se et problem, men sådan forholder virkeligheden sig ikke.
Vi er fuldt ud opmærksomme på, at EU kan tage fejl af og til.
Vi kan tage fejl i fællesskab, men EU er det bedste, vi har for at sikre danske interesser.
Tak for ordet.
Regionerne står bl.a. med den udfordring, at de skal håndtere stigende udgifter til sygehusmedicin, nye behandlingsformer, flere ældre og patienter, der lever med kroniske sygdomme.
Det vil der nu være 1 mia. kr. mere til i 2015, både i form af nye penge, men også frigjorte midler.
Med aftalen kan kommunerne også opretholde et højt investeringsniveau og investere mange milliarder i nye skoler, moderne plejehjem og trygge rammer for borgerne.
Vi har også aftalt at nedbringe den tid, som kommunerne bruger på at klare sager for virksomheder, altså de ca. 50.000 byggesager, som kommunerne behandler hvert år.
Endelig har regeringen og KL fulgt op på reformen af folkeskolen og beskæftigelsesområdet.
Kommunerne spiller jo en afgørende rolle i at få ført de her reformer ud i livet.
Jeg er rigtig glad for, at vi har indgået to gode og ansvarlige aftaler om kommunernes og regionernes økonomi.
Det er aftaler, som giver mulighed for, at vi fortsat kan udvikle vores velfærd og vores sundhed.
Det lægger jeg stor vægt på, det lægger regeringen stor vægt på, og det er også derfor, regeringen har tilrettelagt sin økonomiske politik på en sådan måde, at vi får råd til at udvikle vores velfærdssamfund.
Vi går jo ikke ind for nulvækst.
Det er også derfor, vi har gennemført sociale forbedringer.
Vi har fremlagt sociale 2020-mål, vi giver en ekstra milliard kroner til ældreområdet hvert år, og regeringen har så også præsenteret en ny markant handlingsplan for psykiatrien.
Vi vil tilføre psykiatrien 1,6 mia. kr. over de næste 4 år.
Vi vil øge kapaciteten og udbygge den ambulante psykiatri.
Det er en stor investering.
Jeg håber, at satspuljepartierne vil være med, sådan at vi kan sikre mennesker, der lever med psykiske lidelser, samme vilkår i behandlingen som mennesker med fysiske sygdomme.
Regeringen fører en politik i balance.
Fra den dag, vi trådte til, har det været vores mål at bringe Danmark trygt gennem krisen uden skår i vores solidariske samfund.
Her tæt på folketingsårets afslutning er status, at det går bedre i Danmark.
Sidste år oplevede vi det, vi betegnede som et stemningsskift.
Familier og virksomheder begyndte at se lidt lysere på fremtiden.
Nu er stemningsskiftet fulgt op af konkret fremgang.
Den økonomiske aktivitet voksede med 0,9 pct. i første kvartal i år ifølge Danmarks Statistiks foreløbige tal, og det seneste år er 28.000 flere kommet i arbejde.
Samtidig er ledigheden faldet, eksporten er steget, og boligmarkedet har det bedre.
Regeringen og de fleste økonomer forventer, at fremgangen vil tage til i den kommende tid.
Både regeringen og Det Økonomiske Råd forventer en vækst på 1,4 pct. i år og 2 pct. til næste år.
Og så sent som i går har Kommissionen anbefalet, at Danmarks skal fri af EU-henstillingen, dvs. den henstilling, som Danmark fik i 2010, om at nedbringe det offentlige underskud.
Vi må og skal ikke tage noget for givet.
Det er vigtigt, at vi fortsætter en sikker kurs med en ansvarlig økonomi og fremsynede reformer.
Der er ingen tvivl om, at Danmark står et andet sted i dag, end dengang regeringen trådte til.
Der er klare tegn på fremgang.